Razambek Jamalov

Razambek Salambekovich Jamalov (1-iyun, 1998-yil; Xasavyurt, Dogʻiston, Rossiya) – rossiyalik erkin kurashchi, 2024-yildan boshlab xalqaro turnirlarda Oʻzbekiston sharafini himoya qilmoqda. Ikki karra Rossiya chempioni, 2020-yilgi Jahon kubogi gʻolibi. 2019-yilgi Yevropa va jahon chempioni. 2024-yilgi Yozgi Olimpiada oʻyinlari oltin medal sohibi.

Hayoti 
Razambek Jamalov 1998-yil 1-iyunda Dogʻistonning Xasavyurt tumanidagi Petrakovskoye qishlogʻida tugʻilgan. Millati – chechen. Saitiyev nomidagi kurash akademiyasida Adam Saitiyev va Musa Saydulbatalov murabbiyligi ostida Dogʻiston va Checheniston sharafini milliy musobaqalarda himoya qilgan.

Chechen davlat pedagogika universitetining jismoniy tarbiya va sport fakultetini tamomlagan. 2020-yilda Amina Talamova bilan turmush qurgan.

Faoliyati

2016—2018-yillar 
Razambek Jamalov 2016-yil iyul oyida oʻtkazilgan Ali Aliyev xotira turnirida U18 yosh toifasida qatnashgan va oʻzining erkin kurash boʻyicha debyutini oʻtkazgan. Turnirda oʻninchi oʻrinni egallaydi. Oʻsha yilning noyabrda oyida finalda ikki karra Osiyo chempioni Daulet Niyozbekov ustidan gʻalaba qozonib, Qitʼalararo kubok sohibiga aylangan.

2017-yilning iyul oyida Ulan-Ude shahrida jahon va Yevropa chempioni Boris Budayev sovrinlari uchun oʻtkazilgan 25-xalqaro yoshlar turnirida gʻolib chiqqan. 2017-yil oktyabr oyida Armanistonning Vanadzor shahrida boʻlib oʻtgan Xalqaro turnirda birinchi oʻrinni egallagan. 2018-yilning mart oyida Jamalov Roman Dmitriyev xotirasiga bagʻishlangan xalqaro turnirda ikkinchi marta gʻolib chiqqan. 2018-yilning iyul oyida Penza shahrida boʻlib oʻtgan yoshlar spartakiadasida birinchi oʻrinni egallagan. Shundan keyin Rossiya chempionatida ishtirok etish uchun Dogʻiston terma jamoasiga kiritilgan.

2018-yilgi Rossiya chempionatida Jamalav bronza uchun kurashda David Bayevga imkoniyatni boy bergan. 2018-yil sentabr oyida kurash boʻyicha yoshlar oʻrtasidagi jahon chempionatida kumush medali sovrindori boʻlgan, oltin medalni Ozarbayjon vakili Hojimurod Hajiyev olgan. 2018-yilning noyabr oyida Xasavyurtda boʻlib oʻtgan turnirda qitʼalararo kubokning ikki karra gʻolibiga aylangan.

2019-yil 
2019-yil yanvar oyida Ivan Yarigin Gran-prisining bronza medali sovrindori boʻlgan. Ushbu bahslarda Jamalovning David Bayevga qarshi jangi turnirning eng yorqin voqeasi boʻlgan. 2019-yil 9-mart kuni Serbiyada oʻtkazilgan yoshlar oʻrtasidagi Yevropa chempionatida gʻolib chiqqan. 2019- yilning may oyida Kaspiyskdagi Ali Aliyev turnirida finalda Ozarbayjon vakili Gitinamagomed Gadjiyevni magʻlub etib, oltin medalga ega chiqqan. Sochida boʻlib oʻtgan Rossiya chempionatida Jamalov finalda David Bayevga yutqazib qoʻygan. 2019-yil oktyabr oyi boshida Vladikavkazda Yuriy Gusov xotirasiga bagʻishlangan Butunrossiya ochiq turniri gʻolibi boʻlgan va shu tariqa yoshlar oʻrtasidagi jahon chempionatiga yoʻllanmani qoʻlga kiritdi. 2019-yil oktabr oyi oxirida Razambek Jamalov Budapeshtda Rossiya terma jamoasi safida yoshlar oʻrtasidagi jahon chempioni boʻlgan.

2020-yil 
Yanvar oyidan boshlab, Jamalov Oltin Gran-pri Ivan Yarygin turnirining yuqori saviyali raqiblari ustidan gʻalaba qozona boshlagan. Masalan, 2019-yilgi Yevropa chempionati sovrindori Timur Bizhoyev, 2019-yilgi jahon chempionati sovrindori va 2019-yilgi Osiyo chempioni Nurxoʻja Qaypanov, 2016-jahon chempioni Magomed Qurbonaliyevlarni magʻlub etgan. Oltin Gran-pri finalida ikki karra jahon chempioni Magomedrasul Gazimagomedovga imkoniyatni boy berib, kumush medalni qoʻlga kiritgan. COVID-19 pandemiyasi tufayli bir necha oy davomida musobaqalarda qatnasha olmagan Jamalov oktabr oyida Rossiya milliy chempionatida 2014-yilgi jahon chempioni Xetag Sabolovni magʻlub etgan. Rossiya milliy terma jamoasidagi chempionlik jangidan soʻng, Jamalov dekabr oyida boʻlib oʻtadigan yakka kurash boʻyicha jahon chempionatida Rossiya vakili sifatida tanlandi. Turnir finalida ikki karra jahon chempioni Frank Chamizo bilan toʻqnash keldi. Musobaqaning soʻnggi soniyalarida gʻalaba qozondi va oltin medalga ega chiqdi.

2021-yil 
Jamalov mart oyida boʻlib oʻtgan Rossiya milliy chempionatida ishtirok etgan. Turnir davomida 2019-yilgi Xalqaro kubok sovrindori Magomed Dibirgadjiyev va 2016-yilgi universitetlar oʻrtasidagi jahon chempioni Nabirbek Xizriyev ustidan gʻalaba qozongan.

Aprel oyida Jamalov Yevropa chempionatida qatnashdi va Semen Radulov ustidan gʻalaba qozondi. Biroq, 2018-yilgi U23 jahon chempioni Tajmuraz Salkazanov va ikki karra jahon chempioni Frenk Chamizoga magʻlub boʻldi. Umumiy roʻyxatda beshinchi oʻrinni egalladi. Turnir davomida Jamalov ogʻir jarohat oldi. Buning uchun jarrohlik amaliyoti va bir necha oy sport bilan shugʻullanmaslik kerak boʻlib, bir yil muddatga tanaffus eʼlon qildi.

2022–2023-yillar 
Bir yildan ortiq musobaqada qatnashmagan Jamalov 19-may kuni nufuzli Poddubniy kurash ligasida David Bayevga yutqazib, bronza medalini qoʻlga kiritdi. Bir oy oʻtgach, Jamalov 24-26-iyun kunlari boʻlib oʻtgan Rossiya milliy chempionatida ishtirok etdi. Turnir yarim finalida Bayevdan revansh oldi. 23 yoshgacha boʻlgan oʻsmirlar oʻrtasidagi jahon chempioni va Rossiya milliy chempioni Chermen Valiyev bilan finalda toʻqnashdi hamda gʻalaba qozondi.

Avgust oyida David Bayev ustidan gʻalaba qozonib, Butunrossiya Spartakiadasi chempioni boʻldi.

2023-yilda Ilyos Bekbulatovni Poddubny 4-kurash ligasida magʻlub etdi.

2024-yil 
2024-yil fevral oyi boshida Jamalov fuqaroligini oʻzgartirgani va Oʻzbekiston uchun kurash olib borishini maʼlum qildi.

2024-yil iyun oyida Budapeshtda oʻtkazilgan „Memorial Imre Polak va Yanos Varge“ reyting xalqaro turnirida gʻolib chiqdi va 2024-yilda Parijda boʻlib oʻtadigan yozgi Olimpiya oʻyinlariga yoʻllanmani qoʻlga kiritdi.

2024-yilgi Olimpiada oʻyinlari 
Razambek Jamalov 2024-yilgi Parijdagi Yozgi Olimpiada oʻyinlarining kvalifikatsiya bahslarida Magomedhabib Kadimagomedov ustidan 8:0 hisobida gʻalaba qozondi. 1/8 finalda slovakiyalik Taymuraz Salkazanovni 11:3 hisobida magʻlubiyatga uchratdi. Chorak finalda unga armanistonlik kurashchi Chermen Valiyev raqiblik qildi. Jamalov Valiyev ustidan 6:5 hisobida gʻalaba bilan yarim finalga yoʻllanmani qoʻlga kiritdi. Yarim finalda Jamalov Tojikiston vakili Viktor Rassadin bilan kurash olib boradigan boʻldi. Rassadinni 8:2 hisobida magʻlub etib, final yoʻllanmasini qoʻlga kiritdi. Finalda yaponiyalik raqibi Daichi Takatanidan ustun keldi va oltin medalni qoʻlga kiritdi.

Mukofotlari 
 2024-yilda „Oʻzbekiston iftixori“ faxriy unvoni berilgan.

Manbalar 

1998-yilda tugʻilganlar
Yashayotgan insonlar
Oʻzbekiston kurashchilari
Rossiya kurashchilari
Oʻzbekistonning Olimpiada oʻyinlarida oltin medali olgan sportchilari
2024-yilgi Yozgi Olimpiada oʻyinlarida medal sohiblari
2024-yilgi Yozgi Olimpiada oʻyinlari chempionlari
Rossiyada tugʻilganlar
Oʻzbekiston kishilari